Oulun poliisitalo on aiheuttanut hankalia terveysoireita työntekijöille. Kuva: Jukka Leinonen

Raksilassa sijaitsevan Oulun poliisitalon henkilöstöllä on viime vuosien aikana ollut lukuisia rakennuksen sisäilmasta johtuviksi epäiltyjä sairastumisia.

Poliisi tiedottaa, että tilanne on pahentunut kriittisellä tavalla viime syksystä alkaen, jolloin rakennuksessa aloitettiin sittemmin rakennusvalvonnan keskeyttämä peruskorjaus.

Kahdeksan viime kuukauden aikana noin puolet kaikista Raksilassa työskennelleistä henkilöistä, eli 138 työntekijää on ollut työterveyshuoltoon yhteydessä sisäilmaoireilun vuoksi. Noin 50 henkilöä on sairastunut pysyvästi tai pitkäaikaisesti. Jatkotutkimuksissa näillä henkilöillä on todettu 15 uutta astmadiagnoosia. 35 henkilöllä on todettu astman pahenemisvaihe tai pitkäaikainen keuhkoputkien tulehdus.

Erityisesti sairastumiset ovat koetelleet poliisivankilan vartijoita, joista kymmenen yhdestätoista on sairastunut pitkäaikaisesti tai pysyvästi.

Syytä oireilulle ei ole löytynyt

Koko henkilöstö on kevään aikana siirretty väistötiloihin ja poliisitalo on nyt tyhjillään. Osalla oireilu on jatkunut lääkityksestä huolimatta henkilöiden altistuessa Raksilasta tuodulle materiaalille tai käyttäessä siellä säilytettyjä ajoneuvoja.

Parhaillaan ollaan lähettämässä noin 30 - 40 henkilöä jatkotutkimuksiin keuhkotautien poliklinikalle alveoliitti- eli niin sanotun homepölykeuhkoepäilyn vuoksi.

Poliisilaitoksen työterveyslääkärin arvion mukaan on todennäköistä, että nyt sairastuneiden henkilöiden oireilu jatkuu tai pahenee, jos he tulevaisuudessa palaavat työskentelemään Raksilaan, vaikka taloon tehtäisikin nyt suunnitteilla olevia korjaustöitä. Syynä tälle on erityisesti se, että taloon tehdyissä tutkimuksissa ei ole pystytty osoittamaan varsinaista syytä oireilulle. Aiemmat korjaustyötkään eivät ole helpottaneet tilannetta.

Poliisilaitoksen johto on huolissaan työntekijöiden heikentyneestä terveystilanteesta sekä sen aiheuttamasta riskistä operatiivisten poliisitoimintojen jatkuvuudelle varsinkin poliisivankilan osalta.